DOCUMENT EXCLUSIV. Ministrul sportului, Ioana Bran, a angajat-o de două ori la rând pe prietena sa, șefa de cabinet, ca să-i poată mări salariul în pline proteste ale oamenilor din sport! Explicația MTS este aceea că ”Elena Iancu a primit o ofertă mai bună din mediul privat, apoi s-a răzgândit și a fost reangajată”

miercuri, 15 august 2018, 7:03

de Mirela Neag și Cătălin Tolontan

Pe 19 iunie 2018, ministrul tineretului și sportului semnează Ordinul nr. 466 privind angajarea Elenei Iancu în funcția de director de cabinet.

Numai că Elena Iancu era deja angajată ca director de cabinet al ministrului Ioana Bran, încă din 1 martie, lucru care apare și în declarația ei de avere.

Gazeta a întrebat MTS de ce a operat, la același om, a doua angajare.

*** foto: Ministrul Ioana Bran (stânga) și Elena Iancu (dreapta)

MTS explică reangajarea: ”Elena Iancu a primit o ofertă de job mai bună în Constanța și și-a dat demisia, dar apoi a revenit asupra deciziei și a rămas la cabinetul ministrului Ioana Bran”.

Citatul îi aparține consilierul Andrei Nourescu, fiind delegat de ministru TS să ofere aceste informații.

De fapt, a fost o mișcare folosită pentru a-i majora salariul, Elena Iancu primind 1.500 lei în plus.

În martie, șefa de cabinet a Ioanei Bran a fost angajată pe un salariu în jur de 4.300 lei brut, iar acum, conform Ordinului, a fost reangajată pe funcția de director cabinet, gradația 2, cu un salariu brut lunar de 5.876 lei.

Toată mișcarea s-a întâmplat în timp ce 70% dintre angajații MTS demaraseră protestele culminând cu greva generală din 8 august.

Bugetarii în sportul românesc, fie că e vorba despre funcționari sau despre antrenori, medici, preparatori fizici și alți oameni care întrețin bazele sportive sau lucrează la cluburile de stat, sunt printre angajații publici cel mai slab plătiți.

Într-o mișcare grevistă fără precedent, ei au ieșit acum o săptămână în fața cluburilor sportive și sediilor, reclamând faptul că sunt încadrați pe cea mai mică treaptă pe grila de salarii bugetare. 1.300 lei net.

În vârstă de 31 de ani și fără nicio experiență în sport, dar bună prietenă cu ministrul Ioana Bran, Elena Iancu nu a beneficiat doar de salariul mărit prin reangajare.

Ea este numită membru în Consiliul de Administrație BTT Perla Costineștiului și în Comisia de Audiere a Agenției Naționale Antidoping, fiind remunerată pentru fiecare participare în parte.

Așa arată fluturașul de salariu pe luna iunie al unui asistent medical de la Complexul Sportiv Național Snagov, care a intrat în grevă și care e plătit cu 1.302 lei.





„Elena Iancu a fost membru din partea MTS în Comisia de Audiere a Agenției, dar pentru că a trebuit să ne aliniem noilor reglementări internaționale, atât ea cât și reprezentantul COSR au fost scoși din Comisie” Valentina Alexandrescu, secretar general ANAD „Angajații din tineret și sport din mai multe județe continuă greva generală. La Cluj, loturile naționale de judo sunt nevoite să mănânce în alt loc deoarece bucătăresa nu renunță la protest. Fiecare discuție cu ministerul este luată de la zero. Este ceva de neimaginat” Andy Nagy, președintele Sindicatului din Tineret și Sport

Ordinul ministerial de reangajare a Elenei Iancu la MTS